Návrh

Komuniké

Vláda Slovenskej republiky na svojom zasadnutí dňa … septembra  2007 prerokovala a schválila návrh zákona o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov, ktorý vypracovalo Ministerstvo financií SR v súlade s Legislatívnym plánom vlády SR na rok 2007.

Zámerom zákona o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov je v súlade so smernicou Rady  2003/96/ES zaviesť zdaňovanie elektriny a pevných palív (uhlie a koks), ktoré doposiaľ nepodliehali spotrebnej dani. Vzhľadom k tomu, že elektrina, zemný plyn a pevné palivá (uhlie a koks) sa svojimi vlastnosťami, charakterom  výroby aj distribúcie výrazne odlišujú od ostatných minerálnych olejov zdaňovaných podľa zákona č. 98/2004 Z. z. o spotrebnej dani z minerálneho oleja v znení neskorších predpisov a aj mechanizmus ich zdaňovania v zmysle smernice 2003/96/ES je odlišný, upravuje sa zdaňovanie elektriny, zemného plynu a pevných palív (uhlia a koksu) samostatným zákonom a zároveň sa presúva zemný plyn           zo zákona č. 98/2004 Z. z. o spotrebnej dani z minerálneho oleja v znení neskorších predpisov do návrhu zákona. 

Daňovým dlžníkom bude dodávateľ elektriny, uhlia a zemného plynu konečnému spotrebiteľovi, ktorý bude daň platiť v cene za dodanú elektrinu, uhlie a zemný plyn. 

Do návrhu zákona sú premietnuté aj daňové zvýhodnenia – oslobodenia od dane na zákonom ustanovené účely, ako napríklad použitie v chemických, elektrolytických a metalurgických procesoch, spotreba elektriny, uhlia a zemného plynu na výrobu (ťažbu) elektriny, uhlia a zemného plynu, ďalej elektrina vyrobená z obnoviteľných zdrojov, elektrina, uhlie a zemný plyn použité v domácnostiach. 

Účinnosť sadzieb dane sa navrhuje od 1. júla 2008.